b'\n_START_ARTICLE_\nMieloma\n_START_SECTION_\nEpidemiologija\n_START_PARAGRAPH_\nLigos rizika did\xc4\x97ja su am\xc5\xbeiumi ir maksimum\xc4\x85 pasiekia sulaukus 70 met\xc5\xb3. Retai susergama jaunesniame nei 50 met\xc5\xb3 am\xc5\xbeiuje. JAV atlikt\xc5\xb3 tyrim\xc5\xb3 duomenimis, juodaod\xc5\xbeiai turi du kartus didesn\xc4\x99 rizik\xc4\x85 susirgti.\n_START_SECTION_\nPrie\xc5\xbeastys\n_START_PARAGRAPH_\nApra\xc5\xa1yta padid\xc4\x97jusi rizika po jonizuojan\xc4\x8dios spinduliuot\xc4\x97s poveikio, taip pat esant nutukimui . Monoklonin\xc4\x97 neai\xc5\xa1kios reik\xc5\xa1m\xc4\x97s gamapatija per vienerius metus 1-2% ligoni\xc5\xb3 virsta mielomine liga, tod\xc4\x97l yra laikoma vienu pagrindini\xc5\xb3 rizikos faktori\xc5\xb3.\n_START_SECTION_\nPatogenez\xc4\x97\n_START_PARAGRAPH_\nB limfocitai br\xc4\x99sdami palieka kaul\xc5\xb3 \xc4\x8diulpus ir patenka \xc4\xaf limfinius mazgus, kur toliau vystosi ir yra aktyvinami \xc4\xafvairi\xc5\xb3 antigen\xc5\xb3, tampa plazmin\xc4\x97mis l\xc4\x85stel\xc4\x97mis (plazmocitais). Normal\xc5\xabs plazmocitai sintetina antik\xc5\xabnus (imunoglobulinus). Mielomin\xc4\x97 liga i\xc5\xa1sivysto i\xc5\xa1 nepilnai subrendusi\xc5\xb3 plazmini\xc5\xb3 l\xc4\x85steli\xc5\xb3, d\xc4\x97l nenormali\xc5\xb3 genetini\xc5\xb3 pakitim\xc5\xb3\xc2\xa0\xe2\x80\x93 chromosom\xc5\xb3 translokacij\xc5\xb3, imunoglobulin\xc5\xb3 gen\xc5\xb3 persitvarkymo. Kaul\xc5\xb3 \xc4\x8diulpuose mutacijas \xc4\xafgavusios plazmin\xc4\x97s l\xc4\x85stel\xc4\x97s ima nekontroliuojamai daugintis ir i\xc5\xa1stumia normali\xc4\x85 kraujodar\xc4\x85. Plazmini\xc5\xb3 l\xc4\x85steli\xc5\xb3 i\xc5\xa1skiriami citokinai, ypa\xc4\x8d interleukinas-6 ardo kaulin\xc4\xaf audin\xc4\xaf, skatina osteoporoz\xc4\x97s i\xc5\xa1sivystym\xc4\x85 ir sukelia kaulo destrukcijos \xc5\xbeidinius\xc2\xa0\xe2\x80\x93 osteolizes. Kaul\xc5\xb3 \xc4\x8diulp\xc5\xb3 l\xc4\x85stel\xc4\x97se padid\xc4\x97ja molekul\xc4\x97s, vadinamos RANK ligandu, ekspresija, \xc5\xa1is receptorius l\xc4\x85stel\xc4\x97s pavir\xc5\xa1iuje aktyvina osteoklastus, kurie ardo kaulo audin\xc4\xaf. I\xc5\xa1skiriami dideli nenormalaus baltymo (paraproteino) kiekiai kaupiasi \xc4\xafvairiuose organuose ir palaipsniui sutrikdo j\xc5\xb3 funkcij\xc4\x85.\n_START_SECTION_\nHiperdiploidin\xc4\x97 mieloma\n_START_PARAGRAPH_\nJai b\xc5\xabdingos trisomijos ar kitokios chromosom\xc5\xb3 aberacijos, aptikta daug genetini\xc5\xb3 poky\xc4\x8di\xc5\xb3: pvz., 13 ir 17 chromosom\xc5\xb3 delecijos bei 1 chromosomos poky\xc4\x8diai\xc2\xa0\xe2\x80\x93 1p (trumpojo peties) delecija ir 1q (ilgojo peties) amplifikacija.\n_START_SECTION_\nStadijos\n_START_PARAGRAPH_\nMielomin\xc4\x97s ligos stadijos nustatomos pagal dvi klasifikacijos sistemas. 1975 metais sukurta Durie-Salmon klasifikacija vertina ligonio laboratorini\xc5\xb3 tyrim\xc5\xb3 rezultatus, kaul\xc5\xb3 pa\xc5\xbeeidimo laipsn\xc4\xaf. Ji pakankamai sud\xc4\x97tinga ir naudojama praktikoje vis re\xc4\x8diau, kadangi nepakankamai gerai atspindi ligonio prognoz\xc4\x99 . Kur kas paprastesn\xc4\x97 ISS (angl. International staging system) sistema naudoja tik 2 paprastus laboratorinius parametrus ir pakankamai tiksliai padeda nustatyti konkretaus ligonio prognoz\xc4\x99.\n_START_SECTION_\nGydymas\n_START_PARAGRAPH_\nSvarbu gydyti ne tik pa\xc4\x8di\xc4\x85 mielomin\xc4\x99 lig\xc4\x85, bet ir jos sukeliamus organ\xc5\xb3 pa\xc5\xbeeidimo simptomus ir pasekmes. Tod\xc4\x97l gydant mielomin\xc4\x99 lig\xc4\x85 skiriami vaistai, suma\xc5\xbeinantys kaul\xc5\xb3 pa\xc5\xbeeidim\xc4\x85, kalcio kiek\xc4\xaf kraujyje, u\xc5\xbekertantys keli\xc4\x85 inkst\xc5\xb3 funkcijos blog\xc4\x97jimui. Gydymo tikslas yra pasiekti kuo ilgiau trunkan\xc4\x8di\xc4\x85 ligos remisij\xc4\x85 ir kontroliuoti jos simptomus, i\xc5\xa1vengti organ\xc5\xb3 pa\xc5\xbeeidimo komplikacij\xc5\xb3. Jei paciento b\xc5\xabkl\xc4\x97 bloga, pa\xc4\x8dios mielomin\xc4\x97s ligos gydymas gali ir nebeb\xc5\xabti skiriamas, tokiais atvejais taikomas paliatyvus gydymas slopinant ligos simptomus.\n_START_SECTION_\nMielomin\xc4\x97s ligos gydymas\n_START_PARAGRAPH_\nGydymas skiriamas tik esant simptominei mielominei ligai, rusenanti mieloma netur\xc4\x97t\xc5\xb3 b\xc5\xabti gydoma, tokie ligoniai stebimi. Gydymas paprastai pradedamas esant bent vienam i\xc5\xa1 CRAB kriterij\xc5\xb3. Gydymo pagrindas yra prie\xc5\xa1v\xc4\x97\xc5\xbeiniai vaistai, kombinuojant chemoterapij\xc4\x85 su naujais taikini\xc5\xb3 preparatais. Gydymo standartas yra auk\xc5\xa1t\xc5\xb3 dozi\xc5\xb3 chemoterapija ir autologin\xc4\x97 kamienini\xc5\xb3 kraujo l\xc4\x85steli\xc5\xb3 transplantacija. Viena sunkiausi\xc5\xb3 u\xc5\xbeduo\xc4\x8di\xc5\xb3 yra surasti aukso vidur\xc4\xaf tarp efektyvios ligos kontrol\xc4\x97s ir vaist\xc5\xb3 nepageidaujam\xc5\xb3 poveiki\xc5\xb3 bei toksi\xc5\xa1kumo. D\xc4\x97l \xc5\xa1ios prie\xc5\xbeasties nerekomenduojama skirti kombinacij\xc5\xb3 daugiau nei trim vaistais - tyrim\xc5\xb3 duomenimis daugiau medikament\xc5\xb3 nepagerina gydymo efektyvumo, ta\xc4\x8diau padidina toksi\xc5\xa1kum\xc4\x85.\n_START_SECTION_\nKamienini\xc5\xb3 kraujo l\xc4\x85steli\xc5\xb3 transplantacija\n_START_PARAGRAPH_\nPacientai pagal am\xc5\xbei\xc5\xb3, ligas ir b\xc5\xabkl\xc4\x99 skirstomi \xc4\xaf tinkamus transplantacijai ir tuos, kuriems \xc5\xa1is gydymas negali b\xc5\xabti taikomas. Autologin\xc4\x97 transplantacija yra efektyviausias gydymo metodas, kuriuo pasiekiamas ilgiausias laikas iki v\xc4\x97lesnio ligos progresavimo ir ilgiausiai trunkanti remisija. Am\xc5\xbeiaus ribos transplantacijai n\xc4\x97ra, ligoniai turi b\xc5\xabti atrenkami pagal j\xc5\xb3 biologin\xc4\xaf am\xc5\xbei\xc5\xb3 ir b\xc5\xabkl\xc4\x99. Prie\xc5\xa1 transplantacij\xc4\x85 skiriamas gydymas prie\xc5\xa1v\xc4\x97\xc5\xbeiniais vaistais\xc2\xa0\xe2\x80\x93 chemoterapija ir taikini\xc5\xb3 preparatais, siekiant pasiekti ligos remisij\xc4\x85, o pati transplantacija atliekama po to. Prie\xc5\xa1 transplantacij\xc4\x85 skiriama chempoterapija kombinacijoje su bortezomibu, talidomidu, lenalidomidu\xc2\xa0\xe2\x80\x93 \xc5\xa1itaip pasiekiami geresni rezultatai nei gydant vien chemoterapija. Planuojant transplantacij\xc4\x85 ligoniams nereik\xc4\x97t\xc5\xb3 skirti melfalano, kadangi \xc5\xa1is vaistas v\xc4\x97liau apsunkina kamienini\xc5\xb3 l\xc4\x85steli\xc5\xb3 rinkim\xc4\x85 transplantacijai. Taip pat reikia prie\xc5\xa1 transplantacij\xc4\x85 laiku nutraukti skirti lenalidomid\xc4\x85 arba talidomid\xc4\x85. Reikia atsi\xc5\xbevelgti \xc4\xaf genetinius mielomin\xc4\x97s ligos ypatumus, pavyzd\xc5\xbeiui mieloma su t(4;14) translokacija tur\xc4\x97t\xc5\xb3 b\xc5\xabti gydoma bortezomibu. Taip pat turi b\xc5\xabti \xc4\xafvertinamos konkretaus paciento ligos, pavyzd\xc5\xbeiui esant polineuropatijai netur\xc4\x97t\xc5\xb3 b\xc5\xabti skiriamas talidomidas ar bortezomibas, esant \xc5\xa1irdies nepakankamumui reikia vengti antraciklin\xc5\xb3._NEWLINE_Gydymas pradedamas chemoterapija su bortezomibu ar kitais taikini\xc5\xb3 preparatais. Pasiekus ligos atsak\xc4\x85 \xc4\xaf gydym\xc4\x85 renkamos kamienin\xc4\x97s kraujo l\xc4\x85stel\xc4\x97s, paprastai tai daroma po 2-4 gydymo kurs\xc5\xb3. Po to skiriama intensyvi chemoterapija ir atliekama autologin\xc4\x97 kamienini\xc5\xb3 kraujo l\xc4\x85steli\xc5\xb3 transplantacija. Kai kuriais atvejais gali b\xc5\xabti atliekamos dvi autologin\xc4\x97s transplantacijos, toks gydymas vadinamas tandemine transplantacija. Patikim\xc5\xb3 duomen\xc5\xb3, kad tandemin\xc4\x97 autologin\xc4\x97 transplantacija pagerina gydymo rezultatus, nepakanka. _NEWLINE_Alogenin\xc4\x97 kamienini\xc5\xb3 kraujo l\xc4\x85steli\xc5\xb3 transplantacija yra vienintelis b\xc5\xabdas visi\xc5\xa1kai i\xc5\xa1gydyti lig\xc4\x85, ta\xc4\x8diau \xc5\xa1is gydymas tur\xc4\x97t\xc5\xb3 b\xc5\xabti taikomas individualiai, tik jaunesnio am\xc5\xbeiaus ir geros b\xc5\xabkl\xc4\x97s ligoniams, kai yra blogos prognoz\xc4\x97s genetiniai \xc5\xbeymenys (pavyzd\xc5\xbeiui, 17p delecija), ankstyvas ligos recidyvas po autologin\xc4\x97s transplantacijos.\n_START_SECTION_\nPirmos eil\xc4\x97s gydymas: transplantuotini ligoniai\n_START_PARAGRAPH_\nTransplantacijai tinkami ligoniai (n\xc4\x97ra sunki\xc5\xb3 gretutini\xc5\xb3 lig\xc5\xb3, biologinis am\xc5\xbeius <70 met\xc5\xb3) tur\xc4\x97t\xc5\xb3 b\xc5\xabti gydomi vaistais kombinacijoje su bortezomibu. Bortezomibas skiriamas 3-6 ciklus su deksametazonu ir arba talidomidu, arba ciklofosfamidu, arba doksorubicinu. Po tre\xc4\x8diojo arba ketvirtojo ciklo paprastai renkamos l\xc4\x85stel\xc4\x97s transplantacijai. Paprastai stengiamasi surinkti l\xc4\x85steli\xc5\xb3 kiek\xc4\xaf, kurio pakakt\xc5\xb3 keletui transplantacij\xc5\xb3, kurios po to atliekamos v\xc4\x97liau, ligai pakartotinai atsinaujinus. Po to skiriamas melfalanas auk\xc5\xa1tomis doz\xc4\x97mis ir gydymas pabaigiamas autologine kamienini\xc5\xb3 kraujo l\xc4\x85steli\xc5\xb3 transplantacija.\n_START_SECTION_\nNetransplantuotini pacientai\n_START_PARAGRAPH_\nLigoni\xc5\xb3, kuriems d\xc4\x97l am\xc5\xbeiaus, blogos b\xc5\xabkl\xc4\x97s ar gretutini\xc5\xb3 lig\xc5\xb3 negali b\xc5\xabti atliekama kamienini\xc5\xb3 kraujo l\xc4\x85steli\xc5\xb3 transplantacija, gydymo principai yra tie patys. Jiems skiriama chemoterapija (antraciklinai, ciklofosfamidas, melfalanas) su taikini\xc5\xb3 preparatais (bortezomibas, lenalidomidas, talidomidas), konkre\xc4\x8dius vaistus parenkant pagal ligonio b\xc5\xabkl\xc4\x99 ir ligas. Kadangi transplantacija neplanuojama, \xc5\xa1iems pacientams gali b\xc5\xabti skiriama chemoterapija melfalanu. \xc5\xa0ioje vietoje svarbu atskirti ligonius, kuri\xc5\xb3 b\xc5\xabkl\xc4\x97 bloga d\xc4\x97l mielomin\xc4\x97s ligos, ir kurie po atitinkamo efektyvaus gydymo gal\xc4\x97t\xc5\xb3 tapti kandidatais transplantacijai._NEWLINE_2014 metais publikuoto tyrimo rezultatai rodo, kad lenalidomidas kombinacijoje su deksametazonu skiriant pirmos eil\xc4\x97s gydymui nenusileid\xc5\xbeia melfalano - prednizolono - talidomido kombinacijai ir galimai dar \xc5\xbeenkliau prailgina ligon\xc5\xb3 i\xc5\xa1gyvenamum\xc4\x85.\n_START_SECTION_\nPalaikomasis gydymas\n_START_PARAGRAPH_\nTyrim\xc5\xb3 duomenys rodo, kad pabaigus pradin\xc4\xaf gydymo kurs\xc4\x85 (su transplantacija arba be jos) ir pasiekus ligos atsak\xc4\x85 efektyvus yra palaikomasis gydymas bortezomibu arba lenalidomidu juos skiriant toliau. \xc5\xa0ie preparatai prailgina laik\xc4\x85 iki ligos atsinaujinimo (recidyvo), patikimo bendro i\xc5\xa1gyvenamumo prailg\xc4\x97jimo nenustatyta.\n_START_SECTION_\nRecidyvo ir atsparios ligos gydymas\n_START_PARAGRAPH_\nAtsinaujinusi arba progresuojanti gydymo fone mielomin\xc4\x97 liga gali b\xc5\xabti efektyviai gydoma lenalidomidu, bortezomibu, liposominiu doksorubicinu ir j\xc5\xb3 kombinacijomis, priklausomai nuo ligonio jau gauto gydymo. 2013 met\xc5\xb3 rugs\xc4\x97jo m\xc4\x97nes\xc4\xaf paskelbti tyrimo duomenys parod\xc4\x97, kad pomalidomidas efektyvus ligoniams, kurie jau gavo gydyma bortezomibu ir lenalidomidu. Kiti 2 tyrimai, kuri\xc5\xb3 rezultatai paskelbti 2013 metais, parod\xc4\x97 dar geresn\xc4\xaf pomalidomido efektyvum\xc4\x85 kombinuojant j\xc4\xaf su antibiotiku klaritromicinu ir su karfilzomibu. Kaip alternatyva gali b\xc5\xabti skiriamas bendamustinas su prednizolonu, \xc5\xa1is gydymas gali b\xc5\xabti taikomas ir esant sutrikusiai inkst\xc5\xb3 funkcijai.\n_START_SECTION_\nKomplikacij\xc5\xb3 ir simptom\xc5\xb3 gydymas\n_START_PARAGRAPH_\nDaugeliui pacient\xc5\xb3 nustatomas kaul\xc5\xb3 pa\xc5\xbeeidimas, neretai ir l\xc5\xab\xc5\xbeiai d\xc4\x97l mielomin\xc4\x97s ligos. Da\xc5\xbenas simptomas yra kaul\xc5\xb3, ypa\xc4\x8d nugaros skausmai. Pagrindiniai efektyv\xc5\xabs preparatai, skiriami suma\xc5\xbeinti kaul\xc5\xb3 pa\xc5\xbeeidimui, yra bisfosfonatai. Jie suma\xc5\xbeina skausm\xc4\x85, kaul\xc5\xb3 l\xc5\xab\xc5\xbei\xc5\xb3 rizik\xc4\x85. Taip pat \xc5\xa1ie vaistai pla\xc4\x8diai taikomi gydant padid\xc4\x97jus\xc4\xaf kalcio kiek\xc4\xaf kraujyje (hiperkalcemij\xc4\x85)._NEWLINE_Labai svarbus yra skausmo gydymas, kadangi \xc5\xa1is simptomas da\xc5\xbenai vargina mielomine liga sergan\xc4\x8dius ligonius. Skausmas gydomas prie\xc5\xa1u\xc5\xbedegiminiais vaistais ir opioidais pagal PSO rekomendacijas._NEWLINE_Mielomin\xc4\x97 liga yra jautri radioterapijai, ta\xc4\x8diau d\xc4\x97l viso organizmo pa\xc5\xbeeidimo \xc5\xa1is gydymo metodas netaikomas. Kai kuriais atvejais spindulinis gydymas taikomas ir yra efektyvus esant labai i\xc5\xa1reik\xc5\xa1tam lokaliam kaul\xc5\xb3 pa\xc5\xbeeidimui, skausmui.'